Carlos Lucena - (:unkn) unknown (My University, 2018)
D’origen andalús, de ben jove es trasllada a viure a Barcelona i entra a l’Institut del Teatre, on acaba els seus estudis el 1944. Allí coneix Marta Grau i Artur Carbonell i el 1945 s’incorpora a la seva companyia de teatre d’aficionats. Als vint-i-cinc anys entra a formar part de la companyia d'Enric Borràs. Els seus inicis estan lligats al Teatre de Cambra i a la Companyia de Teatre Ciutat Comtal. El 1957 inaugura el teatre Candilejas amb una obra de William Inge, Vuelve pequeña Sheba, i el 1962 crea companyia pròpia amb la seva dona, Dora Santacreu, amb qui té quatre fills.  Durant aquests anys, dirigeix i gestiona el Teatre Guimerà, que estava en estat semiletàrgic, i el revitalitza. Hi fa nombrosos vodevils amb múltiples representacions i gran èxit de públic. Tres anys després forma companyia amb Luisa de Córdoba, i el 1968 inaugura el teatre Calderón de la Barca  formant part de la companyia titular, anomenada Companyia del Teatre Nacional de Barcelona pel Ministeri d’Informació i Turisme. El 1976 s’incorpora a  l’Assemblea d’Actors i Directors i, quan aquesta organització s’adhereix a l’Assemblea de Catalunya, se’n desvincula i s’uneix a l’Assemblea de Treballadors per l’Espectacle (ATDE), l’objectiu de la qual era difondre el teatre a nivell popular i autogestionar els seus membre. L’associació tenia com a centre dramàtic la Sala Diana, reconversió del cine Diana, que Lucena inaugura amb Enrique IV, de Luigi Pirandello, sota la direcció de Mario Gas. A partir del 1978, s’incorpora a l’elenc d’actors del Centro Dramático Nacional de Madrid.
Actor i director de gran versatilitat i gran empenta com a creador i empresari, treballà el drama, la comèdia i el vodevil. La seva professionalitat és fruït d'una intensa i dilatada carrera que es va anar consolidant al llarg de gairebé cinquanta anys de dedicació i de notables èxits en el teatre, el cinema i la televisió, on va protagonitzar diverses sèries i nombrosos programes de teatre enregistrat.
Treballà sota la direcció de grans creadors de l'escena, com Esteve Polls, Ramir Bascompte, José Maria Loperena, Miguel Narros, Núria Espert o José Carlos Plaza. Tingué companyia pròpia, primer amb Dora Santacreu i després amb Luisa de Córdoba, però també formà part de la companyia Ciutat Comtal, de la d’Alejandro Ulloa, de la companyia Josep Maria Folch i Torres, i de les companyies titulars del Candilejas o del Windsor. El seu nom apareix sovint lligat a les representacions clàssiques del Teatre Grec de Montjuïc.
Keywords: Actor